מארש צה"ל

"צה"ל צועד" הוא שיר הלכת הרשמי של צבא ההגנה לישראל. המארש מבוצע בקביעות בטקסים ובמצעדים המתקיימים במסגרת הצבאית והלאומית. המארש נכתב בשנת 1963 על ידי המלחין יואב תלמי.

עד שנת 1963 לא היה מארש רשמי לצה"ל, עד אז שימש השיר "כיתתנו בלילה צועדת" לליווי המצעדים והטקסים. בתחילת 1963, הוכרזה תחרות לכתיבת מארש רשמי לצה"ל, אליה ניגשו 208 מלחינים. 12 המארשים שהגיעו לגמר נוגנו על ידי תזמורת צה"ל בראשות יצחק גרציאני לקהל הרחב בהיכל התרבות וגלי צה"ל העבירו את הטקס בשידור ישיר לכל הבסיסים.
חבר השופטים כלל מצד אחד מוזיקאים בכירים, ומצד שני את הקהל שנכח באירוע ואת חיילי צה"ל עצמם. החיילים העבירו את הצבעתם בטלפון. בסופו של אותו ערב נבחר המארש של יואב תלמי פה אחד.
רב-טוראי יואב תלמי, אז נגן צעיר (בן 19) בתזמורת צה"ל, ותלמיד לקומפוזיציה באקדמיה למוזיקה, ניגש לתחרות בעילום שם. במקום השני זכה מאיר ויזל, ובמקום השלישי זכה אפרים כץ, שניהם נגני תזמורת צה"ל.

בנוסף למארש צה"ל, מנגנת תזמורת צה"ל גם מארשים רבים אחרים ובהם "אנחנו" ("נבנה ארצנו ארץ מולדת"), "כיתה אלמונית", "זמר הפלוגות", אנשי הפלדה, שיר אהבה חיילי, "מחר" מאת נעמי שמר ו"אנו נושאים לפידים".

בשנת 2007 ערכה תזמורת צה"ל תחרות מארשים נוספת, על שם יצחק גרציאני, במטרה לרענן את רפרטואר המארשים של התזמורת. כ-60 הצעות הוגשו לתחרות, ולאחר תהליכי סינון וניפוי זכתה במקום הראשון רחל ביגון, בת 84, עם המארש "כיסופים לארץ ישראל", שכתבה בברזיל כמעט 60 שנה לפני מועד התחרות, בתקופת ההכרזה על הקמת המדינה.

ראו גם 

 מצעד צה"ל

קישורים חיצוניים 
 צה"ל צועד, באתר הספרייה הלאומית
 
כיתתנו בלילה צועדת בזמרשת (מילים: אברהם ברוידס; לחן: מרק לברי)
אנחנו בזמרשת
כיתה אלמונית בשירונט

הערות שוליים 

צה"ל: טקסים
ישראל: סמלים לאומיים
צה"ל
מוזיקה ישראלית
מצעדים צבאיים
ישראל: מצעדים
מוזיקה צבאית
תזמורת צה"ל
יצירות משנת 1963